b'\n_START_ARTICLE_\nGord Fraser (hokejist)\n_START_SECTION_\nKariera\n_START_PARAGRAPH_\nFraser je kot mladinec dve sezoni igral za doma\xc4\x8di Pembroke Munitions, po kratkem postanku v mo\xc5\xa1tvu Port Arthur Ports je leta 1919 kot profesionalec debitiral v dresu Big-4 kluba Calgary Wanderers. Naslednjo sezono je ostal v Calgaryju, a je v ligi Big-4 zastopal barve novega predstavnika Calgary v ligi, mo\xc5\xa1tva Calgary Tigers. Po dveh sezonah v Calgaryju se je preselil v PCHA mo\xc5\xa1tvo Seattle Metropolitans. Zanj je igral tri sezone, do selitve na zahod k WCHL ekipi Victoria Cougars. S Cougarsi se je \xc5\xbee v svoji prvi sezoni osvojil Stanleyjev pokal, potem ko je v finalu s 3\xe2\x80\x931 v zmagah padlo NHL mo\xc5\xa1tvo Montreal Canadiens. Fraser se je v finale Stanleyjevega pokala uvrstil tudi v naslednji sezoni, a so Cougarsom drugi zaporedni Stanleyjev pokal speljali hokejisti ekipe Montreal Maroons. Po koncu sezone 1925/26 je liga WCHL (ki je zadnjo sezono delovala pod imenom WHL) razpadla in Fraser je od\xc5\xa1el v ligo NHL._NEWLINE_Njegova prva postaja je bil novinec v ligi, Chicago Black Hawks. Zanje je v prvi sezoni dosegel 20 to\xc4\x8dk in se uveljavil kot mo\xc4\x8dan in neustra\xc5\xa1en igralec. Pred pri\xc4\x8detkom naslednje sezone je ostal v \xc4\x8cikagu, a so ga v klubu nato sredi sezone zamenjali za Duka Keatsa. Fraser je tako postal \xc4\x8dlan mo\xc5\xa1tva Detroit Cougars, naslednika Victoria Cougarsov. V Detroitu je ostal do konca sezone in nato \xc5\xa1e do sredine naslednje sezone 1928/29, ko je od\xc5\xa1el v ni\xc5\xbejeliga\xc5\xa1a Detroit Olympics. V sezoni 1929/30 se je vrnil v ligo NHL in zaigral za Montreal Canadiense, po postanku pri Can-Am klubu Providence Reds je sezono kon\xc4\x8dal v mo\xc5\xa1tvu Pittsburgh Pirates. Stanje v klubu iz jeklarskega mesta ni bilo ro\xc5\xbenato in vodstvu kluba po koncu sezone ni preostalo drugega, kot da delovanje prestavi v Filadelfijo in klub preimenuje v Philadelphia Quakers. Fraser je sprva ostal v mo\xc5\xa1tvu, a je nato \xc5\xbee po petih tekmah rednega dela sezone ekipo zapustil in okrepil IHL ekipo Pittsburgh Yellow Jackets._NEWLINE_Po koncu sezone 1931/32 je mo\xc5\xa1tvo iz Pittsburgha zamenjal za drugo IHL mo\xc5\xa1tvo, London Tecumsehs. Za Tecumsehse je igral celotno sezono 1932/33, po koncu sezone je od\xc5\xa1el v NWHL klub Seattle Seahawks. Seattle se je izkazal le za za\xc4\x8dasno postajo, saj se je proti koncu sezone vrnil med London Tecumsehse in zanje odigral 6 sre\xc4\x8danj. V sezoni 1934/35 se je nato vrnil v ligo NWHL, v kateri je zastopal barve mo\xc5\xa1tva Portland Buckaroos. Naslednjo sezono je nato zaigral \xc5\xa1e za svoj tretji klub iz lige IHL, Pittsburgh Shamrocks. Pri Shamrocksih je ostal le eno sezono, v sezoni 1936/37 je bil \xc4\x8dlan EAHL mo\xc5\xa1tva Baltimore Orioles. Po koncu igralske kariere je ostal pri Oriolesih, saj je v klubu prevzel mesto glavnega trenerja.'